b'\n_START_ARTICLE_\nKotna lo\xc4\x8dljivost\n_START_PARAGRAPH_\nK\xc3\xb3tna lo\xc4\x8dlj\xc3\xadvost ali prost\xc3\xb3rska lo\xc4\x8dlj\xc3\xadvost opisuje sposobnost poljubne slikovne naprave, kot so na primer opti\xc4\x8dni ali radijski daljnogled, mikroskop, fotoaparat, videokamera ali \xc4\x8dlove\xc5\xa1ko oko, da razlo\xc4\x8duje majhne podrobnosti teles in tako predstavlja eno od glavnih dolo\xc4\x8dilnic slikovne lo\xc4\x8dljivosti.\n_START_SECTION_\nDefinicija izrazov\n_START_PARAGRAPH_\nRazlo\xc4\x8devalna mo\xc4\x8d je zmo\xc5\xbenost poljubne slikovne naprave, da razlo\xc4\x8di to\xc4\x8dke telesa (objekta), ki se nahaja na majhni razdalji, ali je mo\xc4\x8d opti\xc4\x8dega in\xc5\xa1trumenta, da razlo\xc4\x8duje oddaljena telesa, ki le\xc5\xbeijo tesno skupaj, v posamezne slike. Izraz lo\xc4\x8dljivost ali najmanj\xc5\xa1a razlo\xc4\x8devalna razdalja je najmanj\xc5\xa1a razdalja med razlo\xc4\x8dljivimi objekti v sliki, \xc4\x8deprav izraz rabijo mnogi uporabniki mikroskopov ali daljnogledov za opis razlo\xc4\x8devalne mo\xc4\x8di. V znanstveni analizi se izra \xc2\xbblo\xc4\x8dljivost\xc2\xab\xc2\xa0v splo\xc5\xa1nem rabi za opisovanje to\xc4\x8dnosti s katero nek in\xc5\xa1trument meri in zapisuje (v sliki ali spektru) kak\xc5\xa1no spremenljivko v primerku ali vzorcu med raziskovanjem.'